
	COMISIA PENTRU ÎNVĂȚĂMÂNT,

ȘTIINȚĂ, TINERET ȘI SPORT

București, 13 iulie 2020
Nr.4C-11/156
	COMISIA AGRICULTURĂ, SILVICULTURĂ, 

INDUSTRIE ALIMENTARĂ ȘI SERVICII SPECIFICE

Nr.4C-5/303


RAPORT COMUN
asupra proiectului de Lege pentru modificarea anexei nr.3 din 

Legea nr.43/2014 privind protecția animalelor utilizate în scopuri științifice 

(PLx. 173/2020)
1. În baza prevederilor art. 94 din Regulamentul Camerei Deputaților, republicat, cu adresa nr. PLx. 173 din 29 aprilie 2020, Comisia pentru învățământ, știință, tineret și sport și Comisia pentru agricultură, silvicultură, industrie alimentară și servicii specifice au primit spre dezbatere, în fond, proiectul de Lege pentru modificarea anexei nr.3 din Legea nr.43/2014 privind protecția animalelor utilizate în scopuri științifice. 
Pentru întocmirea raportului comun, Comisiile au analizat avizul negativ al Comisiei pentru mediu și echilibru ecologic, avizul favorabil al Consiliului Legislativ nr. 1037/23.12.2019, avizul favorabil al Consiliului Economic și Social nr. 6514/17.12.2019 și punctul negativ de vedere al Guvernului nr.512/07.04.2020.
Proiectul de lege are ca obiect de reglementare modificarea tabelelor din Anexa nr. 3 la Legea nr.43/2014 privind protecția animalelor utilizate în scopuri științifice, cu modificările și completările ulterioare, în vederea corelării și uniformizării conținutului anexelor, atât cu dispozițiile actului normativ de bază, cât și cu cele ale Directivei nr. 2010/63/UE a Parlamentului European și a Consiliului privind protecția animalelor utilizate în scopuri științifice. 
      
2. În funcție de obiectul și conținutul său, proiectul de lege face parte din categoria legilor ordinare, potrivit prevederilor art. 73 din Constituția României, republicată.

3. În conformitate cu prevederile art. 61 și 63 din Regulamentul Camerei Deputaților, republicat, Comisiile au dezbătut proiectul de lege în ședințe separate.

Comisia pentru agricultură, silvicultură, industrie alimentară și servicii specifice a dezbătut proiectul de lege în ședința din data de 23 iunie 2020.
Membrii Comisiei au fost prezenți la lucrări conform listei de prezență. 

În urma dezbaterilor, membrii Comisiei pentru agricultură, silvicultură, industrie alimentară și servicii specifice au hotărât, cu unanimitate de voturi, respingerea proiectului de lege. 

Comisia pentru învățământ, știință, tineret și sport a dezbătut proiectul de lege în ședința din data de 13 iulie 2020.
La lucrările Comisiei au fost prezenți 21 deputați, din totalul de 25 membri ai Comisiei. 

În baza prevederilor art. 55 și 56 din Regulamentul Camerei Deputaților, republicat, la dezbaterea proiectului de lege a participat ca invitat: doamna Ioana Lazăr - secretar general în cadrul Ministerului Educației și Cercetării.  

În urma dezbaterilor, Comisia pentru învățământ, știință, tineret și sport a propus, cu unanimitatea voturilor celor prezenți, respingerea proiectului de Lege. 
4. Potrivit prevederilor art. 75 alin. (1) din Constituția României, republicată, și ale art.91 alin.(9) din Regulamentul Camerei Deputaților, republicat, Camera Deputaților este Cameră decizională.

Senatul, în calitate de primă Cameră sesizată, a adoptat inițiativa legislativă în ședința din data de 23 aprilie 2020, în condițiile articolului 75 alineatul (2) teza a III-a din Constituția României, republicată.
5.  În urma finalizării dezbaterilor, membrii Comisiilor au hotărât să propună Plenului Camerei Deputaților respingerea proiectului de lege având în vedere că modificările și completările aduse până în prezent la Legea nr. 43/2014 au remediat deficiențele de transpunere a Directivei nr. 2010/63/UE.

